***Udkast***

*til*

Bekendtgørelse om ordregiveres indgåelse af aftaler om retten til at virke som operatør af offentligt tilgængelige ladepunkter

I medfør af § 3, stk. 4, i lov nr. 412 af 4. april 2022 om infrastruktur for alternative drivmidler til transport, fastsættes:

*Definitioner*

**§ 1.** I denne bekendtgørelse forstås ved:

1. Forsyningsvirksomhedsdirektivet: Europa-Parlamentets og Rådets direktiv 2014/25/EU af 26. februar 2014 om fremgangsmåderne ved indgåelse af kontrakter inden for vand- og energiforsyning, transport samt posttjenester og om ophævelse af direktiv 2004/17/EF (EU-Tidende 2014, nr. L 94, s. 243).
2. Koncessionsdirektivet: Europa-Parlamentets og Rådets direktiv 2014/23/EU af 26. februar

2014 om tildeling af koncessionskontrakter (EU-Tidende 2014, nr. L 94, side 1).

1. Offentlig ordregiver: Ordregiver, der er omfattet af udbudslovens definition af ordregiver.

*Krav om markedsvilkår*

**§ 2.** Aftaler om retten til at virke som operatør af offentligt tilgængelige ladepunkter efter lov om infrastruktur for alternative drivmidler til transport § 3 med en værdi på mere end 1.000.000 kr., jf. stk. 3, som ikke er omfattet af udbudsloven, forsyningsvirksomhedsdirektivet eller koncessionsdirektivet, skal indgås på baggrund af en annoncering i overensstemmelse med udbudslovens § 192.

*Stk. 2.* Aftaler om retten til at virke som operatør af offentligt tilgængelige ladepunkter efter lov om infrastruktur for alternative drivmidler til transport § 3 med en værdi på mellem 0 kr. og 1.000.000 kr., jf. stk. 3, som ikke er omfattet af udbudsloven, forsyningsvirksomhedsdirektivet eller koncessionsdirektivet, skal indgås på markedsmæssige vilkår fastsat i overensstemmelse med udbudslovens § 193.

*Stk. 3.* Værdien efter stk. 1 eller 2 af en aftale om retten til at virke som operatør af offentligt tilgængelige ladepunkter fastsættes efter metoden i koncessionsdirektivets artikel 8, stk. 2-6.

*Aftalevilkår*

**§ 3.** Offentlige ordregivere, som indgår aftaler om retten til at virke som operatør af offentligt tilgængelige ladepunkter efter lov om infrastruktur for alternative drivmidler til transport, skal sikre, at deres aftaler indeholder aftalevilkårene angivet i bilag 1 om rimelige og ikke-diskriminerende priser jf. dog stk. 2.

*Stk. 2.* Vurderer den offentlige ordregiver, at reguleringen af rimelige og ikke-diskriminerende priser ikke er nødvendig i det konkrete aftaleforhold, kan den offentlige ordregiver undlade at medtage aftalevilkårene jf. stk. 1. Den offentlige ordregiver skal i så fald inden indgåelsen af aftalen offentliggøre en begrundelse herfor.

*Stk. 3.* stk. 1 gælder for aftaler, som udbydes, annonceres eller hvis aftalen ikke skal udbydes eller annonceres bliver indgået efter [x]. juni 2022.

*Ikrafttræden*

§ 4. Bekendtgørelsen træder i kraft den [x]. juni 2022.

**Bilag 1**

**Pkt. 1. Definitioner**

1.1. Ad hoc-pris: Den pris som betales for en opladningstjeneste, der købes af en bruger, uden at denne behøver at registrere sig, indgå en skriftlig aftale eller indgå et længerevarende aftaleforhold med operatøren af ladepunktet ud over blot at købe opladningstjenesten.

1.2. Bruger med abonnement: Bruger, der ud over blot at købe opladningstjenesten, registrerer sig, indgår en skriftlig aftale eller indgår et længerevarende aftaleforhold med operatøren.

**Pkt. 2. Operatørens mulighed for at yde rabatter**

2.1. Operatøren må alene yde rabat til sine kunder på et konkret ladepunkt i overensstemmelse med kravene i pkt. 3, medmindre operatøren kan dokumentere, at ladepunktet ikke er et lokalt monopol.

**Pkt. 3. Maksimal rabat ved lokale monopoler**

3.1. Ved lokale monopoler, må [Operatøren] maksimalt yde en rabat på 10 % af ad hoc prisen til brugere med abonnement, medmindre [Operatøren] kan dokumentere, at en højere rabat end 10 % kan begrundes med administrative besparelser, som abonnementsforholdet giver anledning til. Det kan f.eks. være reducerede omkostninger til korttransaktioner.

3.2. Rabatten beregnes som udgangspunkt på den enkelte opladning på det enkelte ladepunkt eller ladepark som forskellen mellem den pris, der betales ved opladning på ad hoc-basis, og den pris efter ydelse af rabat, der faktureres til brugere med abonnement, jf. dog pkt. 3.3. og 3.4.

3.3. Ved de typer af abonnementsordninger, hvor brugere med abonnement kun betaler per forbrug og i den forbindelse ydes en rabat på ad hoc-prisen (typisk i pct.) eller på forbruget af opladningstjenester (typisk i kr. pr. kWh), beregnes den givne rabat som forskellen mellem den på opladningstidspunktet gældende ad hoc-pris og den fakturerede endelige pris efter rabat, som en bruger med abonnement betaler for opladningstjenesten.

3.4. Ved andre typer af abonnementsordninger (f.eks. hvis brugeren med abonnement enten betaler et fast beløb uafhængigt af forbrug eller et fast beløb kombineret med en forbrugsafhængig betaling) beregnes den givne rabat som forskellen mellem den i faktureringsperioden gennemsnitlige ad hoc pris og den gennemsnitlige kWh pris, som brugerne med den mest udbredte abonnementsordning hos [operatøren] (bortset fra ordninger der falder under pkt. 3.3) effektivt har betalt for sit forbrug af opladningstjenester inden for en given faktureringsperiode (f.eks. en kalendermåned).